Harry Wilson hefur látið að sér kveða með Bournemouth í vetur . AFP Jürgen Klopp , knattspyrnustjóri Liverpool , viðurkennir að hann hafi gert mistök með því að lána sóknartengiliðinn öfluga Harry Wilson til Bournemouth fyrir þetta keppnistímabil , að sögn breska blaðsins The Mirror . Wilson var í láni hjá Derby í B-deildinni í fyrra og vakti þar mikla athygli fyrir markaskor sitt og sérlega glæsileg mörk með skotum utan vítateigs . Wilson hefur átt góðu gengi að fagna með Bournemouth í úrvalsdeildinni og skoraði sex mörk fyrir liðið í fjórtán leikjum . Hann mátti ekki taka þátt í leiknum gegn Liverpool á laugardaginn en Klopp og hans menn unnu þar þægilegan sigur , 3 : 0 . Fyrir leikinn sagðist Klopp ánægður með að þurfa ekki að mæta Wilson . „ Í hvert skipti sem dæmd er aukaspyrna er mikil hætta af honum . Hann skorar falleg mörk og það er gott fyrir hann . Harry er í heimsklassa hvað varðar skottækni , “ sagði Klopp . The Mirror hefur eftir Klopp að hann hefði haldið Wilson í röðum Liverpool í vetur ef hann hefði fengið tækifæri til að breyta þeirri ákvörðun sinni að lána hann . Sérstaklega vegna leikjaálagsins sem nú er fram undan í kringum jól og áramót og meiðslanna hjá Fabinho sem er frá keppni fram í janúar eða febrúar .